范成大
寄题潭帅王枢使佚老堂
孺子沧浪濯缨处，千载新堂来卜邻。
潦收无波彻底静，东湖之水堂中人。
蒙阳花谱胜洛下，竹西药阑来海濒。
新篁绿沉桂丹渥，岳立奇石苍苔皴。
赏心满眼伴闭户，天风夜下扶车轮。
胸中种蠡妙经济，鬓须白雪朱颜春。
苍生未佚身未老，斯堂未可忘斯民。
四年西略可万世，孤撑独立扛千钧。
匹马幡幡恃天日，危言岌岌愁鬼神。
浮生蚤休信不恶，持此欲去非吾闻。
客游潇湘逢骑吹，知公已为苍生起。
公今少劳佚者多，湛辈乃可寒江蓑。